**s´HUFEISE**

von Rainer F. Storm

Dr ledschd benn i schbaziera gångå,

åloi enn weidr Flur.

Ond Zeit hanne grad grandgnuag ghedd,

nå glotzt mr nedd uff d´Uhr.

Nå glotzt mr liabr uff dr Weg

ond was emm Wald drenn ligd.

Nå siehne ergendwas emm Gras -

on hann me au glei bigd.

Jå Heiligsblechle, då gugg nå,

enn Gligsbrengr emm Wald.

A Hufeise enn vollr Größ -

å bissle roschdich hald.

Nå hanne dengd, des nemsch jetzt mit -

wenn des koi Glig nedd brengd.

Ond bsondrs nå, wenns nå drhoim,

iberm Türaråhma hengd.

Drhoim hann i dr Hammer ghold -

enn Nagel ao drzua.

Jetzt hengd des Deng an meinr Tür -

ond mit maim Pech isch Rua.

Des hanne ao blos selbr dengd!

Mir isch was bleds bassierd.

I hann des Hufeise vrkehrd

am Türråhma mondierd.

Nach onda offa, des war schlechd!

Vielleicht ao nedd rechd gnagld.

Uff jeden Fall isch mir des Deng,

uff mein Schädl rondr ghagld.

Bietigheim - Bissingen, den 01. Mai 2017 / rsto.